26.06.2018
Рашәарамза 26 рзы, Аҧсны Аҳәынҭқарра Ахада Рауль Ҳаџьымба ателехәаҧшратә канал аколлектив "Абаза-ТВ" шьақәгылеижьҭеи 11 шықәса ахыҵра амш рыдиныҳәалеит.
Адныҳәалараҿы, ҷыдала, иҳәоуп:
"Ҳаҭыр зқәу, ихьыҧшым раҧхьатәи ателехәаҧшратә канал "Абаза-ТВ" аусзуҩцәа!
Ишәыдысныҳәалоит ателехәаҧшратә канал ашьақәгылара амш!
"Абаза-ТВ" аусура аҧхьатәи амш инаркны, ирласны, насгьы обиективла, ахәаҧшцәа зхаҭабзиара ҳараку аалыҵ рызнагара алнаршоит. Хымҧада, уи аколлектив зегьы есҽнытәи рџьабаа иалҵшәоуп.
"Абаза-ТВ" адиректор хада, Руслан Ҳашыг, илша рацәоуп ажурналистика ахырхарҭала еизҳауа абиҧара ҿа реиҵааӡара аус аҟны.
11 шықәса ирылагӡаны, Аҧсны аполитика, асоциал-економикатә зҵаарақәа, ҳтәыла аҭоурых, акультура уҳәа апроектқәа жәпакы ателехәаҧшратә ефирахь иҭыҵхьеит.
Ишәзеиӷьасшьоит агәабзиара, арҿиаратә гәацҧыҳәара, аҧшьгара ҿыцқәа рынагӡара".